# Disgrifiad Swydd

|  |
| --- |
| **1. Manylion y Swydd** |
| **Teitl y Swydd:** Cynghorydd Polisi (gyda chyfrifoldebau Cymru Gyfan) |
| **Yn adrodd i’r:** Pennaeth Polisi a Materion Cyhoeddus |
| **Lleoliadau gwaith:**  Lleolir Swyddfa’r Comisiynydd yn Nhŷ Llewellyn, Parc Busnes Glannau’r Harbwr, Port Talbot. I gyrraedd y Swyddfa mae angen cerdded 0.3 milltir o orsaf drenau’r brif lein ym Mhort Talbot, ac mae gwta filltir o gyffordd 41 o’r M4 os ydych chi’n gyrru.  Yn CPC rydyn ni’n gweithio’n ystwyth ac yn hyblyg, sy’n golygu dod â phobl, arferion gwaith, technoleg, amser a lle ynghyd i gael hyd i’r ffordd fwyaf priodol ac effeithiol o weithio. Trwy weithio yn y ffordd yma rydyn ni’n gobeithio galluogi’r holl staff i weithio mewn mannau ac ar adegau sy’n addas iddyn nhw er mwyn sicrhau gwell cydbwysedd yn eu bywydau. Rydyn ni’n gobeithio bydd hyn yn cefnogi’n benodol bobl sydd ag anableddau, sydd â chyfrifoldebau gofalu, a’r rhai sydd ag ymrwymiad neu ymlyniad wrth ffydd neu ddefodau crefyddol, fel eu bod yn cael eu hannog i weithio gyda ni.  Mae’r rôl hon yn galw am rywfaint o deithio achlysurol ledled Cymru i gwrdd â phlant a phobl ifanc a rhanddeiliaid eraill. Nid yw gofynion teithio yn elfen fynych o’r rôl, a bydd gan ddeilydd y swydd ryddid i drefnu’r rhan fwyaf o’u dyddiadur eu hunain, yn unol â’u hymrwymiadau personol. |
| **Hyderus ynghylch Anabledd**  Rydyn ni’n Gyflogwr Hyderus ynghylch Anabledd. Rydyn ni wedi mabwysiadu’r diffiniad cymdeithasol o anabledd, sy’n cydnabod bod rhwystrau mewn cymdeithas yn gweithredu i wneud pobl yn anabl os oes ganddynt amhariadau neu gyflyrau iechyd, os ydynt yn niwroamrywiol, neu os ydynt yn defnyddio Iaith Arwyddion Prydain. Rydyn ni wedi ymrwymo i ddileu rhwystrau fel bod ein holl staff (neu aelodau staff newydd posibl) yn gallu perfformio ar eu gorau. |
| **Gofynion corfforol y swydd:**  Mae’r rôl hon yn galw am weithio wrth gyfrifiadur yn aml (yn eistedd neu’n sefyll yn ôl anghenion a dewis personol). Cyflawnir y rôl hon gan mwyaf trwy waith ar y cyfrifiadur sy’n galw am gydsymud manwl â’r dwylo, er mwyn defnyddio e-bost, darllen ffeiliau electronig, ymchwilio i wybodaeth, ysgrifennu adroddiadau a llythyrau, a mynd i ystafelloedd cyfarfod rhithwir. Mae rhyddid gan ddeilydd y swydd i gael hoe o’r sgrîn rhwng cyfarfodydd ac yn ôl anghenion personol. Cefnogir y gwaith ar y cyfrifiadur gan dechnoleg gweithio o bell ac yn symudol, fel bod modd gweithio mewn amrywiol leoliadau, gan gynnwys gartref ac mewn swyddfa. Nid oes angen gwneud fawr ddim codi a chario yn y rôl, ac eithrio cludo gliniadur rhwng lleoliadau gwaith, a’i gysylltu â monitor a bysellfwrdd cyfrifiadurol.  Mae gan CPC swyddfeydd ar lawr cyntaf adeilad modern, hygyrch. Mae 2 set o risiau i gyrraedd y llawr dan sylw, ac mae lifft i deithwyr ar gael. Cynllun agored sydd i’r llawr, ac mae’n hygyrch ac wedi’i lunio fel bod yr eitemau a ddefnyddir amlaf yn cael eu storio a’u stacio o lefel y llygad i’r ddaear. Mae gofyn eich bod yn mynychu rhai cyfarfodydd wyneb yn wyneb gyda chydweithwyr, gweithwyr proffesiynol eraill neu blant a phobl ifanc mewn lleoliadau allanol. Cewch eich hysbysu am y rhain, cytunir arnynt ymlaen llaw, a chaiff asesiad risg ei gwblhau ar gyfer digwyddiadau allanol os nodir bod anawsterau hygyrchedd. |
| **Cydraddoldeb ac Amrywiaeth**  Ein nod bob amser yw trin pobl yn deg ac â pharch, dysgu am ddiwylliannau a chenhedloedd eraill, a chynyddu ymwybyddiaeth o wahaniaethu yn erbyn rhai pobl a bwlio ar sail hunaniaeth. Mae pawb sy’n gweithio i’r Comisiynydd wedi ymrwymo i weithio i ddileu hiliaeth a gormes ym mhob rhan o gymdeithas, fel rhan o’n hymrwymiad trosfwaol i hybu hawliau dynol, cydraddoldeb, amrywiaeth a chynhwysiant. Byddwn ni’n herio hiliaeth yn rhagweithiol yn ein sefydliad ninnau ac mewn sefydliadau eraill y deuwn ar eu traws. Ein nod fydd canfod a dileu unrhyw hiliaeth sefydliadol yn ein sefydliad ein hun ac yn y gymdeithas ehangach. |

|  |
| --- |
| **2. Prif bwrpas, amcan a chyd-destun y rôl (yn gryno)** |
| Prif bwrpas y rôl hon yw cefnogi Comisiynydd Plant Cymru i gyflawni newid cadarnhaol i bob plentyn a pherson ifanc yng Nghymru, a phrif-ffrydio egwyddorion Confensiwn y Cenhedloedd Unedig ar Hawliau’r Plentyn (CCUHP) i arfer beunyddiol trwy wneud y canlynol:   * dylanwadu ar ddatblygu a chyflwyno polisi cenedlaethol a deddfwriaeth yng Nghymru, * monitro effaith polisïau Llywodraeth Cymru, Llywodraeth y Deyrnas Unedig a chyrff cyhoeddus eraill ar blant a phobl ifanc yng Nghymru, * sicrhau bod lleisiau plant a phobl ifanc yng Nghymru yn ganolog i waith y tîm Polisi ac yn llywio’r rhaglen waith yn gyffredinol, * cyfrannu at adolygiadau, ymchwiliadau a phrosiectau a gweithgareddau ymchwil, * creu adroddiadau, gwybodaeth ac argymhelion ynghylch materion sy’n effeithio ar fywydau plant a phobl ifanc, mewn fformat addas a hygyrch. |
| **3. Prif ddyletswyddau a chyfrifoldebau** |
| * Dadansoddi a dylanwadu ar fentrau polisi allweddol gan Lywodraeth Cymru, Llywodraeth y Deyrnas Unedig a chyrff cyhoeddus eraill. Casglu tystiolaeth am eu heffaith ar blant, pobl ifanc a theuluoedd ar lefel genedlaethol a lleol, gan gymryd i ystyriaeth bersbectif plant a phobl ifanc. * Cefnogi a chyflwyno syniadau polisi ac argymhellion a fydd yn diogelu a hybu hawliau a llesiant plant a phobl ifanc yng Nghymru. * Cyfrannu at raglen o adolygu gweithdrefnau cwynion, trefniadau eiriolaeth a gweithdrefnau datgelu camarfer gwasanaethau a reoleiddir i blant yng Nghymru. Cyfranogi yn y broses o gasglu ac archwilio tystiolaeth a llunio argymhellion. * Cyfranogi mewn prosiectau ar draws y sefydliad, eu cynllunio a’u harwain, yn unol â’r pwerau a roddwyd i Gomisiynydd Plant Cymru, fel rhan o gynlluniau gwaith blynyddol a strategol y swyddfa. * Nodi materion sy’n effeithio ar hawliau a lles plant y mae angen gweithredu yn eu cylch, a dod â nhw at sylw’r Pennaeth Polisi a Materion Cyhoeddus a Chomisiynydd Plant Cymru. |

* Rhoi cyngor ac arweiniad i’r Tîm Rheoli ynghylch blaenoriaethau gwaith a awgrymir ar gyfer y cynlluniau gwaith blynyddol a strategol.
* Cynhyrchu briffiadau, adroddiadau ac adnoddau sy’n cyflwyno’r materion sy’n cael effaith ar blant a phobl ifanc yn effeithiol i’r Llywodraeth ac i gynulleidfaoedd eraill.
* Derbyn cyfrifoldeb am themâu polisi a ddyrannwyd, gan ddatblygu arbenigedd a gwybodaeth i gefnogi’r themâu hyn, a gweithredu fel arweinydd i’r maes polisi hwn o fewn y tîm.
* Cynhyrchu a rhannu briffiadau polisi i’r Comisiynydd a chydweithwyr eraill.
* Deall, dehongli a chyflwyno canfyddiadau ymchwil, gan gynnwys data meintiol ac ansoddol, a sicrhau’r wybodaeth ddiweddaraf am ddatblygiadau deddfwriaethol newydd ac ymchwil sy’n dod i’r amlwg.
* Meithrin perthnasoedd gwaith cadarn a bod yn ffrind beirniadol annibynnol, uchel eich parch i’r holl asiantaethau yn y sectorau statudol a gwirfoddol y mae eu gwaith yn berthnasol i swyddogaethau’r Comisiynydd.
* Cynrychioli Comisiynydd Plant Cymru mewn gweithdai, cynadleddau, seminarau, yng ngweithgorau allweddol Llywodraeth Cymru ac mewnsefydliadau gwirfoddol.
* Ysgrifennu amrywiaeth o adroddiadau, gohebiaeth, cyhoeddiadau polisi a briffiadau o safon uchel, sy’n seiliedig ar dystiolaeth, ar gyfer ystod eang o gynulleidfaoedd sy’n cynnwys plant a phobl ifanc.
* Gweithio’n uniongyrchol gyda phlant a phobl ifanc i sicrhau bod eu persbectif nhw yn dylanwadu ar baratoi ymgyngoriadau polisi ac adroddiadau. Cefnogi gwaith ehangach gyda phlant a phobl ifanc ar gais ac ar lefel briodol, yn unol â gwerthoedd gweithle Comisiynydd Plant Cymru.
* Cynnal gwerthoedd y Comisiynydd trwy wrando ar ein paneli cynghori arbenigol o blant ac oedolion,

cadw mewn cysylltiad â nhw a’u cynnwys mewn agweddau allweddol ar waith y Comisiynydd.

* Ymgymryd ag unrhyw ddyletswyddau eraill sydd o fewn cylch gwaith y radd, fel y bydd y Tîm Rheoli’n barnu sy’n angenrheidiol.

|  |
| --- |
| **4. Manyleb Person**  **Mae Cynghorwyr Polisi Comisiynydd Plant Cymru yn bobl sydd â’r sgiliau, yr wybodaeth, y profiad a’r agwedd sy’n dilyn.** |
| **1. Cyflawniadau neu Gymwysterau** |
| I fod yn gymwys i gyflwyno cais am y rôl hon, dylai fod gennych **RAI NEU’R CYFAN** o’r cyflawniadau / cymwysterau canlynol:   * Profiad perthnasol mewn rôl debyg * Gradd mewn disgyblaeth berthnasol (e.e. addysg, y gyfraith, gwaith cymdeithasol, iechyd, chwarae, gwaith ieuenctid a chymuned, a chyfiawnder ieuenctid) * Cymhwyster proffesiynol mewn disgyblaeth berthnasol (e.e. addysg, y gyfraith, gwaith cymdeithasol, iechyd, chwarae, gwaith ieuenctid a chymuned, a chyfiawnder ieuenctid)   Os ydych yn ansicr a yw eich cyflawniadau yn eich cymhwyso i wneud cais am y rôl hon, bydden ni wrth ein bodd yn clywed gennych. Ffoniwch y swyddfa ar 01792 765600, a bydd rhywun yn eich helpu. |
| **2. Sgiliau** |
| I fod yn gymwys i gyflwyno cais am y rôl hon, dylech fedru arddangos y sgiliau canlynol, naill ai trwy brofiad blaenorol neu trwy sgiliau trosglwyddadwy:   * Er mwyn ysgrifennu amrywiaeth o adroddiadau, gohebiaeth, cyhoeddiadau polisi a briffiadau o safon uchel sy’n seiliedig ar dystiolaeth, a deall, dehongli a chyflwyno canfyddiadau ymchwil, deddfwriaeth, a data ansoddol a meintiol, mae angen i chi arddangos **sgiliau dadansoddi cywir** a meddu ar **sgiliau cyfathrebu ysgrifenedig ardderchog.** * Er mwyn cyfranogi, cynllunio ac arwain prosiectau ar draws y sefydliad, byddai **sgiliau rheoli prosiect** o fantais. Mae Comisiynydd Plant Cymru wedi datblygu eu dull eu hunain o reoli prosiectau, ac mae pawb sy’n gweithio i Gomisiynydd Plant Cymru yn gallu cyrchu dysgu ar gyfer hanfodion rheoli prosiectau. * Mae datblygu safbwyntiau polisi seiliedig ar dystiolaeth, briffiadau ac argymhellion yn sgil hanfodol ar gyfer y rôl hon. Gall y Tîm eich cefnogi i ddatblygu deunyddiau ysgrifenedig sy’n cyd-fynd â dull gweithredu’r Comisiynydd. * Er mwyn cynrychioli Comisiynydd Plant Cymru mewn gweithdai, cynadleddau, seminarau ac yng ngweithgorau craidd Llywodraeth Cymru, mae angen bod gennych **sgiliau cyfathrebu llafar ardderchog** a’r gallu i **gyflwyno gwybodaeth gymhleth** ar lefel briodol i ystod eang o gynulleidfaoedd. * Er mwyn dylanwadu ar ddatblygu a chyflwyno polisi cenedlaethol a deddfwriaeth yng Nghymru, rhaid i chi arddangos **sgiliau dylanwadu** datblygedig, gan gynnwys y **gallu i ennyn hyder** ymhlith ystod amrywiol o randdeiliaid, o blant a phobl ifanc i lunwyr penderfyniadau ar y lefel uchaf; * Rydyn ni’n gosod gwerth ar sgiliau yn y Gymraeg ac mewn ieithoedd eraill. **Nid yw sgiliau Cymraeg yn hanfodol ar gyfer y rôl hon**; fodd bynnag, rydyn ni’n cefnogi’r holl staff i ddysgu Cymraeg yn ystod eu cyfnod cyflogaeth, a bydden ni’n eich cefnogi i gyflawni o leiaf lefel cwrteisi yn Gymraeg. Mae pawb sy’n gweithio i’r Comisiynydd Plant wedi ymrwymo i gyfranogi mewn rhaglen dysgu Cymraeg er mwyn datblygu neu wella sgiliau Cymraeg; rhowch wybod i ni yn eich cais pa ieithoedd rydych chi’n eu siarad. |
| **3. Gwybodaeth / Profiad** |
| I fod yn gymwys i gyflwyno cais am y rôl hon, dylech chi fedru dangos:   * **Dealltwriaeth o faterion polisi ac ymarfer** sy’n effeithio ar blant a phobl ifanc ac effaith swyddogaethau cyrff cyhoeddus, gwirfoddol ac elusennol ar eu hawliau a’u lles; * **Gwybodaeth am CCUHP** a’r hyn sy’n ofynnol i brif-ffrydio hawliau plant i arferion pob dydd; * **Ymwybyddiaeth strategol a gwleidyddol** a dealltwriaeth o strategaeth ac agendâu polisi llywodraeth leol a chenedlaethol o ran CCUHP a hawliau a lles plant a phobl ifanc; * Gwerthfawrogiad o’r **tirlun amlddiwylliannol ac amlieithog yng Nghymru**, a statws swyddogol y Gymraeg a’r Saesneg; * Profiad eang a thystiolaeth o **weithio mewn partneriaeth â sefydliadau eraill i ddylanwadu ar newid a’i gyflawni** (ar gyfer plant a phobl ifanc);   Rydyn ni’n cydnabod **profiad bywyd fel math o arbenigedd**, ac yn croesawu pobl sy’n dilyn llwybr gyrfa nad yw’n draddodiadol.  Mae’r tîm polisi yn trefnu ac yn dyrannu eu gwaith yn ôl **themâu polisi**. Mae’r swydd wag bresennol yn cwmpasu polisi gofal cymdeithasol a iechyd meddwl. Byddai gwybodaeth gefndir a phrofiad yn y maes hwn **o fantais**, ond nid yw’n hanfodol.  Yn y rôl hon, bydd disgwyl i chi weithio’n uniongyrchol gyda phlant a phobl ifanc i sicrhau bod eu persbectif yn dylanwadu ar baratoi ymgyngoriadau polisi ac adroddiadau. Bydd gofyn hefyd eich bod yn gwrando ar ein paneli ymgynghorol arbenigol o blant ac oedolion, ac yn cadw mewn cysylltiad â nhw. O ganlyniad, byddai **profiad blaenorol o weithio’n uniongyrchol gyda phlant a phobl ifanc o fantais***,* ond nid yw’n hanfodol. Gallwch gael eich cefnogi gan y Tîm i ddatblygu’r sgiliau hyn. |

|  |
| --- |
| **4. Nodweddion Personol** |
| Rydyn ni’n chwilio am bobl sy’n:   * Llawn hunangymhelliad, yn gydnerth ac yn gadarnhaol; * Arddangos brwdfrydedd ynghylch bod yn llysgennad effeithiol dros hawliau plant ac awydd i wella canlyniadau i blant a phobl ifanc; * Gallu dangos bod ganddynt hanes o gyflawni amcanion a chael hyd i atebion arloesol i broblemau; * Arddangos integriti proffesiynol, hygrededd a sensitifrwydd i gynnal hyder ac ymddiriedaeth y bobl maen nhw’n gweithio iddyn nhw a chyda nhw; * Barod i herio hiliaeth ac anghydraddoldeb/anghyfiawnder o fathau eraill yn rhagweithiol yn ein sefydliad ni ac mewn sefydliadau eraill rydyn ni’n gweithio gyda nhw; * Arddangos gallu i ymwneud â phobl o ystod eang o gefndiroedd a meithrin perthnasoedd gwaith cynhyrchiol. |
| **5. Ein Gwerthoedd a’r pethau sy’n bwysig i ni** |
| Rydyn ni’n annog ein holl staff i arddangos gwerthoedd ein sefydliad yn eu rôl o ddydd i ddydd. Bydd angen i’r ymgeisydd llwyddiannus ddangos sut maen nhw’n rhoi’r gwerthoedd hynny ar waith yn eu gwaith presennol a’u bywyd  Rydyn ni’n **Deg** – rydyn ni’n hyrwyddo ac yn hybu cydraddoldeb a chynhwysiad i bob plentyn a pherson ifanc  Rydyn ni’n **Ofalgar** – rydyn ni’n dangos caredigrwydd a thosturi ym mhopeth a wnawn  Rydyn ni’n **Chwilfrydig** – rydyn ni’n cael ein gyrru gan ymdeimlad o ryfeddod ynghylch profiadau bywyd plant a phobl ifanc  Rydyn ni’n **Onest** – dydyn ni ddim yn osgoi sgyrsiau anodd i geisio’r hyn rydyn ni’n credu sy’n iawn  Rydyn ni’n **Gydweithredol** – rydyn ni’n gwerthfawrogi amrywiaeth ac unigrywiaeth aelodau ein tîm a’n rhanddeiliaid ehangach, ac yn credu ein bod ni’n gryfach gyda’n gilydd  Rydyn ni’n ymdrechu i **greu Newid** – rydyn ni’n defnyddio ein hannibyniaeth a’n pwerau i gyflawni effeithiau cadarnhaol i blant a phobl ifanc |